Il-Kummissjoni sodisfatta bil-ftehim politiku milħuq bejn il-Parlament Ewropew u l-Istati Membri tal-UE fil-Kunsill dwar il-Proposta tal-Kummissjoni għal Regolament dwar il-Fond Soċjali Ewropew Plus (FSE+). L-FSE+ se jkun strument finanzjarju ewlieni biex jiġi implimentat il-Pilastru Ewropew tad-Drittijiet Soċjali, jiġu appoġġati l-impjiegi u tinħoloq soċjetà ġusta u soċjalment inklużiva. Se jipprovdi wkoll ir-riżorsi tant meħtieġa lill-Istati Membri għall-irkupru tas-soċjetajiet u l-ekonomiji tagħna wara l-kriżi tal-coronavirus. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Dan l-istrument finanzjarju se jkun it-triq prinċipali tagħna biex ninvestu fin-nies u nibnu Ewropa iktar soċjali u iktar inklużiva hekk kif nibdew ħerġin mill-kriżi. L-ESF+ se jgħin biex jinħolqu aktar opportunitajiet indaqs, aċċess aħjar għas-suq tax-xogħol, kundizzjonijiet tax-xogħol iktar ġusti u protezzjoni soċjali mtejba. Se jiffoka fuq il-ġlieda kontra l-faqar u l-iżvilupp tal-ħiliet it-tajba għat-tranżizzjonijiet diġitali u ekoloġiċi, filwaqt li jenfasizza l-valur u l-ħtiġijiet taż-żgħażagħ: il-ġenerazzjoni li jmiss tagħna.” Nicolas Schmit, il-Kummissarju għall-Impjiegi u d-Drittijiet Soċjali, stqarr: “Il-Fond Soċjali Ewropew Plus jinvesti fin-nies. Ninsab kuntent bil-ftehim politiku li ntlaħaq għaliex dan il-Fond huwa aktar kruċjali minn qatt qabel. Il-kriżi qiegħdet b'mod speċjali liż-żgħażagħ, lit-tfal u lill-komunitajiet vulnerabbli f'riskju. Għandna niffukaw l-enerġija tagħna fuq l-inklużjoni soċjali. Hemm bżonn noħolqu opportunitajiet ġodda ta' xogħol u nkabbru forza tax-xogħol bi kwalifiki għoljin u reżiljenti li tkun lesta għal tranżizzjoni lejn ekonomija ekoloġika u diġitali. L-FSE+ se jgħin lill-Istati Membri biex jibnu mill-ġdid soċjetà aktar ġusta u aktar inklużiva li tindirizza l-faqar u toħloq opportunitajiet għal kulħadd.” L-FSE+ b'kollox għandu baġit ta' EUR 88 biljun (fi prezzijiet tal-2018). Se jinvesti fin-nies, filwaqt li joħloq u jipproteġi l-opportunitajiet tax-xogħol, jippromwovi l-inklużjoni soċjali, jiġġieled kontra l-faqar u jiżviluppa l-ħiliet meħtieġa għal tranżizzjoni diġitali u ekoloġika. Se jinkludi wkoll rekwiżit iktar ambizzjuż biex isir investiment fiż-żgħażagħ u biex jiġi indirizzat il-faqar fost it-tfal, kif propost mill-Kummissjoni. Skont il-ftehim politiku, l-FSE+ se: Wara l-ftehim politiku, il-Parlament Ewropew u l-Kunsill se jkollhom japprovaw ir-Regolament dwar l-FSE+ għad-dħul fis-seħħ tiegħu. Il-baġit fit-tul tal-UE, flimkien man-NextGenerationEU, l-istrument temporanju mfassal biex jagħti spinta fl-irkupru tal-Ewropa, se jkunu l-akbar pakkett ta' stimolu li qatt ġie ffinanzjat permezz tal-baġit tal-UE. B'kollox, €1.8 triljun (fi prezzijiet tal-2018) se jgħinu biex l-Ewropa tinbena mill-ġdid wara l-COVID-19. Se tkun Ewropa aktar ekoloġika, aktar diġitali u aktar reżiljenti. L-aħħar pass fl-adozzjoni tal-baġit fit-tul tal-UE li jmiss intlaħaq fis-17 ta' Diċembru 2020. Il-Kummissjoni Ewopea bdiet tikkommetti l-fondi taħt il-baġit fit-tul il-ġdid tal-UE mill-1 ta' Jannar 2021. Biex il-Kummissjoni tibda tissellef permezz ta' NextGenerationEU, u għalhekk tibda topera l-istrument, għad hemm bżonn tar-ratifika tad-Deċiżjoni l-ġdida dwar ir-Riżorsi Proprji mill-Istati Membri skont ir-rekwiżiti kostituzzjonali tagħhom. L-FSE+ se jkun l-istrument ewlieni tal-UE ddedikat għall-investiment fin-nies. Għandu l-mira li jibni Ewropa iktar soċjali u inklużiva. Se jappoġġa lill-Istati Membri fl-indirizzar tal-kriżi kkawżata mill-pandemija tal-coronavirus, u fil-kisba ta' livelli għoljin ta' impjiegi, protezzjoni soċjali ġusta u forza tax-xogħol bi kwalifiki għoljin u reżiljenti li tkun lesta għal tranżizzjoni lejn ekonomija ekoloġika u diġitali. B'hekk, l-FSE+ jikkontribwixxi fil-finanzjament għall-implimentazzjoni tal-prinċipji mill-Pilastru Ewropew għad-Drittijiet Soċjali permezz ta' azzjonijiet fil-qasam tal-impjiegi, l-edukazzjoni u l-ħiliet, u l-inklużjoni soċjali. Il-paġna web tal-Fond Soċjali Ewropew Plus (FSE+) Skeda informattiva dwar il-FSE+ Il-Pilastru Ewropew tad-Drittijiet Soċjali Pjan ta' rkupru Baġit fit-tul tal-UE 2021–2027 u NextGenerationEU